В една от русенските лаборатории вече има бързи тестове за Covid-19. Те обаче са ограничен брой, само 50, и ще се прилагат единствено на пациенти, които са се консултирали с лекар, оценени са симптомите им и им е снета анамнеза. Задължително трябва да носят маски.

Изследването ще започне да се прави от утре, то е пожелание и е платено, цената ще е около 28 лева. Ако има положителен тест, от лабораторията ще изпратят „бързо известие" до РЗИ-Русе и от там трябва да преценят дали да се прави друго изследване на пациента. От лабораторията казват, че хората, които идват тук за други изследвания, трябва да са спокойни – взети са всички предпазни мерки да не се срещат с евентуални носители на заразата.

д-р Георги Тодоров – лабораторен лекар: Разделил съм потоците. Едновременно няма да се изследват други пациенти и пациенти със симптоми на COVID-19. Ще дезинфекцираме така, както пишат, че трябва да се дезинфекцира – след всеки пациент. Има достатъчно препарати. Изследванията ще се правят след 14 часа.

Д-р Тодоров каза още, че бързият тест не е най-точният, но има сериозна корелация с PCR тестовете, с които се правят в Националната референтна лаборатория. Според него тези бързи тестове е трябвало да започнат да се правят по-рано.